Poliisi ei ole toistaiseksi tiedottanut Kaisaniemessä tapahtuneesta epäillystä väkivaltatilanteesta.

Silminnäkijä havaitsi Kaisaniemessä poliisipartion ja ambulansseja. LUKIJAN KUVA

Helsingissä Kaisaniemen puistossa on ollut maanantaina 29. heinäkuuta väitetty vakava pahoinpitelytilanne, joka johti ainakin yhden henkilön potentiaalisesti vaaralliseen loukkaantumiseen.

Useat yleisöhavainnot kertovat, että tapaus sattui puistossa sijaitsevien tenniskenttien lähellä kello 19 jälkeen.

Iltalehden tavoittama Jouko kertoo olleensa Kaisaniemen tapahtumapaikalla juuri väkivallanteon jälkeen. Hän oli viettämässä kaverinsa kanssa iltaa puistossa, kun he kuulivat kovaa huutoa muutaman kymmenen metrin päästä, Kaisaniemen tenniskenttien suunnalta.

Jouko lähti kaverinsa kanssa huudon suuntaan ja näki neljän nuoren pakenevan paikalta. Maassa hän näki verta vuotavan nuoren, jonka kyljessä olevaa haavaa useampi henkilö yritti tyrehdyttää.

Mahdollista puukotusta tai muuta väkivaltaa he eivät nähneet. Joukon mukaan verta tuli runsaasti, mutta uhri oli tajuissaan ambulanssin saapuessa paikalle. Myös poliisi saapui paikalle ja otti tietoja paikalla olleilta.

– Juttelimme tilanteen nähneiden tyttöjen kanssa ja he kertoivat, että siinä oli osapuolina 5-6 hengen nuorisoporukka sekä uhri ja hänen kaverinsa. Heidän välilleen oli syntynyt jotain riitaa. Tekijä oli siitä porukasta ja he pakenivat paikalta teon jälkeen, eikä poliisi ehtinyt tavoittaa heitä, Jouko kertoo.

Jouko arvioi, että nuorisojoukon jäsenet olivat 14-18-vuotiaita.

Helsingin poliisi selvittää, mistä tapauksessa on kyse. Poliisi ei kuitenkaan kerro mahdollisen esitutkinnan lähtökohtia tai kommentoi tapahtumia sanallakaan. Poliisin toimittaman lausunnon mukaan asiasta ei ole tiedotettavaa.

Kaisaniemen puisto on ollut pitkään rauhattoman alueen maineessa. Asia on myös poliisin tiedossa, ja partiot tekevät puistossa valvontakäyntejä ilta- ja yöaikaan.